b'\n_START_ARTICLE_\nJon Stephensen\n_START_SECTION_\nBaggrund\n_START_PARAGRAPH_\nJon Stephensen er s\xc3\xb8n af overl\xc3\xa6ge Niels Karl L\xc3\xa6ss\xc3\xb8e Stephensen (f\xc3\xb8dt 1932) og hustru sygeplejerske Eva f\xc3\xb8dt Bj\xc3\xb8rling (f\xc3\xb8dt 1929) og tilh\xc3\xb8rer den gamle  islandske Stephensen-sl\xc3\xa6gt. Farfaderen var arkitekten Hakon Stephensen._NEWLINE_I sin barndom legede han med den j\xc3\xa6vnalderende Jes Dorph-Petersen._NEWLINE_Stephensen er uddannet arkitekt i 1984 fra Det Kongelige Danske Kunstakademi og journalist i 1990 fra Danmarks Journalisth\xc3\xb8jskole.\n_START_SECTION_\nTidlig karriere\n_START_PARAGRAPH_\nStephensen var marketingschef fra 1989 til 1992 hos m\xc3\xb8belfirmaet Paustian._NEWLINE_Han begyndte sin karriere i teaterverdenen i 1992 som pressechef ved Dr. Dantes Aveny. Allerede \xc3\xa5ret efter skiftede han til Det Kongelige Teater som marketingschef i en stilling, han havde i tre \xc3\xa5r._NEWLINE_Han blev derefter pressechef for All Right Film i 1995._NEWLINE_Stephensen kom blandt andet til at st\xc3\xa5 for PR-arbejdet for den internationalt roste film Festen._NEWLINE_Han st\xc3\xa5r ogs\xc3\xa5 krediteret for PR til filmene Pizza King (1999), Mirakel (film) (2000) og Blinkende lygter (2000)._NEWLINE_Stillingen hos All Right Film havde han frem til 1998 hvor Stephensen blev souschef ved \xc3\x98stre Gasv\xc3\xa6rk Teater og s\xc3\xa5 i 2001 leder af Aveny Teatret._NEWLINE_I de f\xc3\xb8rste \xc3\xa5r delte han posten med Ole Bornedal._NEWLINE_I 2006 medvirkede Stephensen i to afsnit af sitcommen Klovn i en rolle som sig selv som teaterdirekt\xc3\xb8r.\n_START_SECTION_\nTeaterchef p\xc3\xa5 \xc3\x98stre Gasv\xc3\xa6rk\n_START_PARAGRAPH_\nI 2007 blev Stephensen teaterchef for \xc3\x98stre Gasv\xc3\xa6rk Teater. Det blev en tid med b\xc3\xa5de stor succes og kontroverser._NEWLINE_Ved ans\xc3\xa6ttelsens pressem\xc3\xb8de udtalte han, at han \xc3\xb8nskede at \xc3\xa6ndre teatrets navn fra \xc3\x98stre Gasv\xc3\xa6rk Teater til det nemmere Gasv\xc3\xa6rket. _NEWLINE_Han havde dog ikke forelagt denne \xc3\xa6ndring for teatrets bestyrelse, og hverken bestyrelsen eller bygningens ejer \xc3\xb8nskede at omd\xc3\xb8be teatret. Bestyrelsen mente, at navnet var indarbejdet blandt andet gennem Kim Larsens sang \xc3\x98stre gasv\xc3\xa6rk (ogs\xc3\xa5 kendt som Det er en kold tid)._NEWLINE_If\xc3\xb8lge Morten Grunwald blev der udarbejdet et kompromis, hvorefter Stephensen kunne bruge navnet Gasv\xc3\xa6rket under foruds\xc3\xa6tning af "\xc3\x98stre Gasv\xc3\xa6rk Teater" ledsagede som undertekst, men Stephensen overholdt ikke denne aftale._NEWLINE_I sin f\xc3\xb8rste tid foretog Stephensen overraskende valg ved ikke at satse p\xc3\xa5 storsl\xc3\xa5et musikteater, men i stedet p\xc3\xa5 familiedramaer:_NEWLINE_I efter\xc3\xa5ret 2007 en teaterudgave af filmen Festen og i for\xc3\xa5ret 2008 Hvem er bange for Virginia Woolf?.Festen var en del af en b\xc3\xb8lge af teaterstykker i midten af 2000\'erne, der var baserede p\xc3\xa5 film- og tv-successer,_NEWLINE_og den bragte Stephensen flyvende fra start, da den blev efter\xc3\xa5ret 2007\'s mest sete skuespil med 35.000 solgte billetter._NEWLINE_Gasv\xc3\xa6rkets n\xc3\xa6ste forestilling, genops\xc3\xa6tningen af Katrine Wiedemanns Havfruen, blev totalt udsolgt.Hvem er bange for Virginia Woolf? blev en kunstnerisk succesfuld forestilling, og senere fik to musikteaterstykker kommerciel succes: Elsk mig i nat og Come Together. Succesen med Elsk mig i nat var s\xc3\xa5 stor, at forestillingen m\xc3\xa5tte forl\xc3\xa6nges. Forestillingen var ogs\xc3\xa5 f\xc3\xb8rste gang, at teatret arbejdede t\xc3\xa6t sammen med et privat produktionsselskab, Jesper Winge Leisners The One and Only Company._NEWLINE_Under Stephensens ledelse blev \xc3\x98stre Gasv\xc3\xa6rk Teater teatret i K\xc3\xb8benhavn med flest solgte billeter og laveste administrative omkostninger. Ydermere blev han i 2009 nomineret som \xc3\x85rets Leder af magasinet Lederen.BT kaldte ham senere "K\xc3\xb8benhavns utvivlsomt mest succesfulde teaterdirekt\xc3\xb8r".\n_START_SECTION_\nKontroversen om konsulenthonorar\n_START_PARAGRAPH_\nStephensens karriere p\xc3\xa5 \xc3\x98stre Gasv\xc3\xa6rk Teater tog dog en brat drejning i 2009, da paraplyorganisationen K\xc3\xb8benhavns Teater opdagede, at han havde modtaget konsulenthonorar for en forestilling samtidig med sin chefl\xc3\xb8n. I hemmelige kontrakter med The One and Only Company havde han sikret sig en royalty p\xc3\xa5 en procent af den samlede billetindt\xc3\xa6gt fra forestillingen Elsk mig i nat. Det private firma havde allerede udbetalt 168.421 kroner. Med baggrund i, at Stephensen ikke havde orienteret bestyrelsen om dette bijob, som det blev h\xc3\xa6vdet at han skulle have gjort if\xc3\xb8lge sin ans\xc3\xa6ttelseskontrakt, blev han afskediget den 20. november 2009. Fra sin side forsvarede Stephensen sig med, at han ikke havde frataget \xc3\x98stre Gasv\xc3\xa6rk Teater en \xc3\xb8konomisk gevinst, da hans konsulenthonorar var taget af The One and Only Companys overskud, at hans bijob ikke var st\xc3\xb8rre end andre teaterdirekt\xc3\xb8rers bijob, og at dele af hans konsulentarbejde blev udf\xc3\xb8rt f\xc3\xb8r hans ans\xc3\xa6ttelse ved \xc3\x98stre Gasv\xc3\xa6rk Teater._NEWLINE_Yderligere kontrovers i sagen skabtes, da Stephensen forklarede, at konsulenthonoraet stammede fra hans arbejde med scenografien til forestillingen Elsk mig i nat. The One and Only Company udsendte senere en erkl\xc3\xa6ring, hvori de oplyste, at Stephensens opl\xc3\xa6g ikke var brugt som den endelige scenografi._NEWLINE_Efter at et revisionsfirma havde gennemg\xc3\xa5et sagen, blev den afsluttet med et forlig i 2010. Forliget bet\xc3\xb8d, at Stephensen kunne beholde konsulenthonoraret og ydermere fik udbetalt en bonus p\xc3\xa5 240.000 kroner fra teatret._NEWLINE_En lang r\xc3\xa6kke kunstnere havde ogs\xc3\xa5 v\xc3\xa6ret i opr\xc3\xb8r over fyringen af Stephensen._NEWLINE_Efterf\xc3\xb8lgende blev sagen inddraget i en diskussion om berettigelsen af K\xc3\xb8benhavns Teater som institution._NEWLINE_I januar 2010 blev Jon Stephensen ansat af Zentropa som s\xc3\xa5kaldt "omverdenschef", men afskediget igen efter en ganske kort ans\xc3\xa6ttelse. _NEWLINE_Peter Aalb\xc3\xa6k Jensen havde ansat ham uden at dr\xc3\xb8fte ans\xc3\xa6ttelse med andre i selskabets ledelse._NEWLINE_If\xc3\xb8lge Stephensen skulle det alene v\xc3\xa6re Zentropas succesfulde Susanne Bier, der havde modsat sig ans\xc3\xa6ttelsen. Spekulationer gik p\xc3\xa5 at hendes modvilje skyldes hendes forhold som samleverske til Jesper Winge Leisner, som Stephensen havde raget uklar i forbindelse med sagen med \xc3\x98stre Gasv\xc3\xa6rk Teater._NEWLINE_Bier afviste disse spekulationer, og i en pressemeddelelse meddelte hun, at en bred kreds af instrukt\xc3\xb8rer og medarbejdere i Zentropa havde modsat sig ans\xc3\xa6ttelsen, samt at det var uanst\xc3\xa6ndigt at ans\xc3\xa6tte en mand, samtidig med at man stod overfor, at skulle afskedige et stort antal medarbejdere.\n_START_SECTION_\nTilbage p\xc3\xa5 Aveny-T\n_START_PARAGRAPH_\nI efter\xc3\xa5ret 2011 vendte Jon Stephensen tilbage til branchen som chef for Aveny-T._NEWLINE_Teatret var da st\xc3\xb8ttet af Frederiksberg Kommune, og Stephensen var derfor uafh\xc3\xa6ngig af K\xc3\xb8benhavns Teater og Steen Pade, der havde medvirket til hans afskedigelse fra \xc3\x98stre Gasv\xc3\xa6rk Teater._NEWLINE_I 2012 lancerede Stephensen og Aveny-T et samarbejde med Aarhus Teater._NEWLINE_I f\xc3\xb8rste omgang resulterede samarbejdet i en genopf\xc3\xb8relse af Aarhus Teaters Teaterkoncert med sange af Leonard Cohen p\xc3\xa5 Aveny-T i efter\xc3\xa5ret 2012._NEWLINE_Efter to \xc3\xa5rs arbejde lykkedes det i 2013 for Stephensen at f\xc3\xa5 opbygget en teaterkoncert, der byggede p\xc3\xa5 Kim Larsens sange. Det var den f\xc3\xb8rste gang, at Kim Larsen havde givet tilladelse til at hans sange kunne bruges i s\xc3\xa5dan en sammenh\xc3\xa6ng._NEWLINE_Samme s\xc3\xa6son, hvor ops\xc3\xa6tningen af Kim Larsens teaterkoncert fik premiere, planlagde Stephensen indenfor rammerne af det n\xc3\xa6vnte 3-millioners budgettilskud fra kommunen to egenproduktioner, dels ny dansk dramatik af Kirstine H\xc3\xb8gsbro med titlen Hvor er du egentlig grim n\xc3\xa5r du er liderlig, dels Det gode liv baseret p\xc3\xa5 en dokumentarfilm. Derudover fik Stephensen ogs\xc3\xa5 indledt et samarbejde med teatret Mungo Park, s\xc3\xa5ledes at dette teaters prisvindende stykke Kvinde kend din krop kunne opf\xc3\xb8res p\xc3\xa5 Aveny-T._NEWLINE_I 2014 stod han for scenografien til Aveny-T\'s ops\xc3\xa6tning af en teaterforestilling Det gode liv._NEWLINE_I 2019 kunne Stephensen opleve at v\xc3\xa6re leder for det eneste teater i hovedstadsomr\xc3\xa5det der ville opn\xc3\xa5 statsst\xc3\xb8tte p\xc3\xa5 baggrund af at vise "s\xc3\xa6rlige potentialer", og  _NEWLINE_han udtalte at det var "en anerkendelse af Aveny-T og den linje, vi har lagt med unge"._NEWLINE_Aveny-T havde da som det f\xc3\xb8rste teater i verden opf\xc3\xb8rt den succesfulde norske ungsdomsserie SKAM.\n_START_SECTION_\nKritik af Wikipedia\n_START_PARAGRAPH_\nStephensen har ogs\xc3\xa5 ved flere lejligheder kritiseret Wikipedia, dels for fejl i hans biografi og dels for ikke godtage hans \xc3\xa6ndringer._NEWLINE_Et par \xc3\xa5r efter episoden reflekterede Jon Stephensen om sine oplevelser med Wikipedia i programmet Wiki-v\xc3\xa6rkstedet p\xc3\xa5 Radio24syv._NEWLINE_Programmet aff\xc3\xb8dte en udsendelsesr\xc3\xa6kke p\xc3\xa5 Radio24syvs kulturprogram AK24syv, hvor blandt andet redigeringerne p\xc3\xa5 Stephensens wiki-side blev grundigt analyseret._NEWLINE_I 2016 blev serien anset for en af de bedste podcasts,_NEWLINE_og var \xc3\xa5ret f\xc3\xb8r nomineret til Prix Radio i kategorien \xc3\x85rets Podcast.\n_START_SECTION_\nElektroniske medier\n_START_PARAGRAPH_\nStephensen har desuden medvirket i DRs tv-program Smagsdommerne som kunst- og kulturanmelder,_NEWLINE_og man h\xc3\xb8rer ham i DR\'s radioprogram S\xc3\xb8ndagsfrokosten p\xc3\xa5 P1, hvor han debatterer aktuelle politiske emner. _NEWLINE_I 2015 kritiserede han DR st\xc3\xa6rkt for at uds\xc3\xa6tte de deltagende b\xc3\xb8rn for pres i underholdningsprogrammet X Factor, n\xc3\xa5r b\xc3\xb8rnene blev stemt hjem. Stephensen mente at man skulle lukke programmet.\n_START_SECTION_\nNetv\xc3\xa6rk\n_START_PARAGRAPH_\nJon Stephensen har v\xc3\xa6ret medlem af VL-gruppe 42, sammen med bl.a. Poul Nesgaard, Palle Str\xc3\xb8m og Bj\xc3\xb8rn Erichsen.'